Datasets:

R5dwMg

/

zh-wiki-yue-long

like 2

地球嘅表面有 71% 嘅面積俾水𢫏住－呢啲面積包括咗海、河、同埋湖呀噉，淨低嘅係由陸地板塊組成嘅各個大陸同埋島。兩極地區大部份地方長年俾冰覆蓋。地球嘅內部分做外地核同內地核兩層，前者由熔化咗嘅金屬組成，而後者由固體嘅金屬組成。

地球係目前成個宇宙入面已知嘅行星當中唯一一個有生命存在嘅，而且佢仲係智人嘅屋企。佢喺大約 45 億 4 千萬年前形成，而月球就係喺之後嘅 1 千萬年開始圍住佢轉。地球形成咗 10 億年之後左右開始有生命體，而隨住生物嘅進化，佢今日已經住咗各種各樣嘅生物，有各種嘅動物同植物－即係有生物多樣性。

根據對化石同基因嘅研究，現代嘅人類喺大概 500 萬至 700 萬年之前出現，而且同現代嘅黑猩猩係近親。到咗廿一世紀初，地球上大約有 74 億人口。聯合國估話會愈嚟愈多。人類有得分做黃種人、白人、同埋黑人等多個人種，而呢柞人種入面又有啲亞種－例如係黃種人，就有得分做漢族同大和族等，而漢族仲有得細分類做包括粵人在內嘅各個民系－人類喺文化同血統上都好多樣化。

地球喺英文當中係叫「Earth」或者「Globe」，前者又有「大地」、「泥土」等呢類嘅意思。「Earth」呢個字源自中古英文度「eorþe」、「erþe」、「erde」同「erthe」等嘅單詞，歷史仲有得追溯到上古英文入面嘅字「eorðe」。

除咗噉，喺英文當中有時會嗌地球做「Terra」。呢個字嚟自古羅馬嘅語言－拉丁文－入面嘅字「Terra」，呢個字係古羅馬神話入面嘅大地女神個名，後嚟引申咗做「大地」、「地球」等嘅意思。另外，現代英語度有時又會嗌地球做「Gaia」或者「Gaea」－呢兩個字嚟自希臘話入面嘅「Γαῖα」，亦即係希臘神話入面嘅大地女神蓋亞個名，好似「Terra」噉後嚟變咗做「大地」、「地球」呢類嘅意思。

喺唐話入面「地球」呢個詞最早出現喺大明嘅西學東漸時期，由意大利傳教士利瑪竇引入。喺打後少少嘅大清時期尾，西方嘅科學思想傳咗入大中華地區，令到唐人開始接受咗地圓說，並且開始用「地球」呢個詞嚟稱呼人類住緊嘅星球。

地球大致上係呈橢球形－因為佢自轉嘅效應令到佢沿住貫穿兩極嘅地軸方向稍為扁咗，而赤道嗰頭就略為有啲隆起。總體嚟講，地球嘅赤道半徑比起極半徑大咗 43 公里左右左右。 正因為噉，地球表面離地球嘅質心最遠嘅地方唔係海拔最高嘅珠穆朗瑪峰，而係喺赤道上面嘅厄瓜多爾嘅欽博拉索山嘅山峰。

地球嘅參考橢球體平均直徑大約係 12742 公里，大約等於 40000 公里除以 π。因為局部地勢有起伏，地球同理想嘅橢球體有啲偏差，唔係一個真正嘅橢球體。不過由行星嘅尺度嚟睇嘅話，呢啲起伏同地球嘅半徑比起上嚟好細，最大嘅偏差都淨係等於地球半徑嘅 0.

17%，而喺海平面下 10911 米，出咗名深嘅馬利安納海溝同埋海拔 8844 米嘅珠穆朗瑪峰都只係產生咗等於地球半徑 0.14% 嘅偏差。如果將地球縮到枱波噉嘅大細，地球上面好似大型山脈同海溝噉嘅地方摸落去就會好似一啲微細嘅瑕疵噉，而其他大部分嘅地區，比如北美嘅大平原同深海平原摸落就會好光滑。

地球嘅質量大約係 5.97 × 1024 公斤，即係 5970 堯克。構成地球嘅化學元素主要有鐵、氧、矽、鎂、硫、鎳、鈣、同埋鋁。淨低嗰 1.2% 係其他微量元素，例如係鎢、金、汞、氟、硼、氙。因為地球有質量層化嘅現象，估計構成地核嘅主要化學元素係喺元素當中算比較重嘅鐵，而其他構成地核嘅元素包括有鎳同埋硫，同埋質量加埋少過 1% 嘅微量元素。

至於地殼嘅化學成份，據研究，氧係地殼度最多嘅元素，佔咗 46% 。地殼嗰度有好多含氧嘅化合物，包括水、二氧化矽、硫酸鈣、碳酸鈣、同埋氧化鋁等，常見嘅構成地殼嘅岩石嘅化合物絕大部分都有氧嘅化合物。有啲岩石就係氟化物、硫化物、同氯化物，但係氟、硫、同氯喺任何地方嘅岩層入面嘅總含量通常遠遠低過 1%。

而佔咗地殼淺表面 90% 以上體積嘅火成岩主要由二氧化矽同埋矽酸鹽構成。地球化學家 Frank Wigglesworth 基於 1672 個對各種岩石嘅分析計過數，推算 99.22% 嘅岩石係由下面個表列出嚟嘅氧化物構成。

地球同其他石質行星一樣，內部可以根據物理或者化學上嘅性質嚟分做若干層，但係地球嘅內核同外核好明顯唔同，呢點係其他石質行星冇嘅特徵。地球嘅外層係由矽酸鹽礦物組成嘅地殼。地殼嘅厚度隨住位置有啲唔同，薄至深海海底嘅 6 公里，厚至陸地上面嘅 30 至 50 公里。

地殼下面有層由黏稠嘅半熔固體組成嘅地幔。地殼同埋地幔凍啲、硬淨啲嘅上層係岩石圈，板塊係喺呢個區域形成，地殼同地幔之間嗰條分界線係莫氏不連續面。再落少少，岩石圈以下嘅係黏度低啲，熔得犀利啲嘅軟流圈。岩石圈喺軟流圈上面浮吓浮吓，而呢啲活動同地震等嘅自然現象有好大啦掕。

地幔晶體結構喺地表以下 410 至 660 公里之間開始有重大變化。嗰度係分隔上地幔同下地幔嘅過渡區，地幔下面係分隔地幔同地核嘅核幔邊界，再落就係黏度好低嘅液體外地核，而最裏面嘅係呈固體嘅內地核。內地核嘅半徑大約係 1220 公里，係地球半徑嘅 1/5 。

頭先講咗，地熱好多都係嚟自核衰變，所以地球科學家推測喺地球歷史再早啲嗰陣，地球有更加多可以發放輻射嘅同位素，所以嗰時佢可以產生更大嘅內熱，喺 30 億年前可能係而家嘅兩倍。當時嘅地球沿住半徑嘅温度梯度會更加大，而地幔對流同埋板塊構造嘅速度亦都更加快，仲可能會產生一啲以今時今日嘅地質條件好難產生到嘅岩石，好似係科馬提岩噉。

地球有好多系統將地核嘅熱能散走。地球表面嘅平均散熱功率大約係 87 mWm−2。成個地球內部嘅散熱功率就大約係 4.42 × 1013 W 。地核嘅一啲熱能通過高温嘅熔岩向上湧，傳到去地殼嗰度，呢種熱對流就叫做地幔熱柱，地幔仲會因為噉而產生熱點。

隨住板塊嘅飄移，海入面嘅岩石會跌落去聚合板塊邊緣嘅前緣下方，同時地幔嘅物質會喺分離板塊邊緣做成嘅空間嗰度上升。呢啲過程令到海洋地殼一邊係噉產生跟住又俾佢回收返落地幔嗰度，所以海洋地殼嘅岩石更新得好密。

地球表面嘅面積總共大約有 5.1 億平方公里，當中大約 70.8% 嘅面積俾水𢫏住，令到大部分嘅地殼表面都係喺海平面以下。海底嘅地殼表面有好多山，包括一個全球性嘅中洋脊－一列沿住板塊邊緣形成嘅山脊，仲有好多海底火山、海溝、海底峽谷、海底高原、同深海平原。

人整咗好多將地球表面分區嘅方法。傳統上，地表俾人分做七大洲、四大洋、同埋唔同嘅海域，仲會用兩極點做中心將地球分做南半球同北半球兩個半球，用經度分做東半球同西半球，或者大致按海同陸地嘅分佈分做水半球同陸半球。

大陸嘅地殼主要由密度低啲嘅花崗岩同安山岩構成，而海地殼主要由緻密嘅玄武岩構成。除咗呢啲火成岩，沉積岩都係成日見到嘅岩石。佢哋係由堆積同結合埋一齊嘅沉積物嗰度形成嘅。差唔多成 75% 嘅大陸表面都係俾沉積岩覆蓋住－雖然佢哋只係霸咗大約 5% 嘅地殼。

水圈係指一個星球上面嘅水系統。地球有個好豐富嘅水圈。佢表面大半都俾水𢫏住，呢點令到佢同其他太陽系嘅行星好唔同，亦都因為噉有個花名叫「藍色星球」。地球嘅水圈主要係海，但係陸海、湖、河、同埋深到去地下 2000 米嘅地下水都佔咗一定嘅比例。

地球個海嘅總質量大約係 1.35×1018 噸，相當於地球總質量嘅 1/4400。成個地球海嘅面積係 3.618×108 平方公里，平均深度係 3682 米，總體積係 1.332×109 立方公里左右。

如果地球地表嘅海拔冚唪唥都係一樣而且地球係個平滑嘅球體嘅話，佢個海會有 2.7 到 2.8 公里深。呢個海入面嘅係鹹水，平均鹽度大約係 3.5%，即係每公斤嘅海水度有 35 公克嘅鹽。大部分嘅鹽都係喺火山嘅作用或者冷卻嘅火成岩嗰度產生嘅。

海儲起咗好多重要嘅能量，係一個大型嘅儲熱庫。海水對全球嘅氣候嚟講好緊要。佢嘅溫度分佈嘅變化可以對天氣嘅變化造成好大嘅影響。水嘅比熱大過岩石泥土嘅－即係話周圍多水嘅地區需要更多嘅能量改變先至會改變温度，所以佢哋嘅氣候往往同內陸地區嘅比起上嚟會溫和好多，温度變化冇噉勁。

海水嘅流動亦都好重要。海水受到風等嘅因素影響，會流嚟流去－形成洋流。洋流主要分做暖流同寒流兩種，暖流會將海水吸收咗嘅熱能帶嚟帶去，而佢哋流經嘅地區會有「增溫增濕」嘅效應，好似係將啲熱能由赤道海域帶返去極地嘅溫鹽環流。

大氣圈係指因為地球嘅重力而圍住地球嘅一浸氣體。地球表面嘅平均氣壓大約係 101.325 千帕，大氣標高係 8.5 公里。大氣層入面有 78% 係氮、21% 係氧、其餘係水蒸氣、二氧化碳同埋其他嘅氣態分子。

地球嘅大氣層冇一個好精確嘅邊界，係隨住同地表嘅距離愈遠，空氣就愈稀薄，最後喺外太空就冇嗮。大氣層入面 3/4 嘅質量都集中喺離地表平均 11 公里高嘅地方，而呢個位置就係所謂嘅對流層。隨住緯度唔同，對流層有唔同嘅高度，比如喺赤道附近嘅對流層係 17 公里高，而位於兩極嘅對流層就只有 8 公里高。

地球嘅生物圈同佢嘅大氣層息息相關－後者有好多種保護生物嘅功能。喺 27 億年前，地球開始有植物同光合作用，就開始咗生產氧氣，最後形成家陣主要由氮同氧組成嘅大氣圈。呢啲變化令到吸氧嘅生物可以生存繁殖。跟手大氣入面嘅氧仲會轉化成臭氧，形成咗臭氧層。

臭氧層阻擋太陽輻射入面嘅紫外線。紫外線對生物嚟講好有害，所以臭氧層擔當咗保護地表嘅生物嘅角色。除咗噉，大氣圈入面某啲嘅微量氣體分子識得吸收同反彈由地表射出去嘅長波輻射，防止熱能流失去外太空，亦即係所謂嘅溫室效應。

適量嘅温室效應令地球表面保持到一定嘅温度，唔會好似水星表面噉一冇日照就跌到落零下百幾度。地球科學家計過，如果地球完全冇溫室效應嘅話，地表嘅平均溫度淨係會得 −18°C，喺嗰種環境之下生命好可能唔會存在。

大氣圈唔係靜止嘅，而佢嘅郁動影響住天氣同氣候。嚟自太陽嘅能量將地表同對流層嘅氣體加熱，空氣受熱膨脹，然後就因為密度下降而向上升，四周圍凍啲、密度高啲嘅氣體會過嚟填補，於是乎啲空氣就係噉郁嚟郁去－就係所謂嘅大氣環流。

大氣圈同水循環好有啦掕，佢哋之間嘅互動亦都影響到天氣同氣候。由地表嗰度蒸發走嘅水蒸氣會畀大氣環流吹嚟吹去。如果大氣環境啱嘅話，又暖又濕立立嘅空氣會上升，跟住佢入面嘅水汽會凝結，形成雲，最後降水跌返落地面。

大氣圈喺唔同緯度嘅分佈同厚度都唔同，咁會影響到天氣同氣候。愈係喺高緯度嘅地區，太陽照落地面嘅角度就會愈細，於是喺嗰啲地區陽光要通過嘅大氣層就會厚啲，所以嗰啲地區冇噉好太陽，平均氣溫都會低啲。緯度每高 1 度，海平面每年嘅平均氣溫就降低大約 0.

高層嘅大氣層通常分做平流層、中間層、熱層、同散逸層。每一層嘅溫度隨住高度嘅變化，有唔同嘅規律。平流層上面嘅臭氧層可以吸收部分太陽射過嚟嘅紫外線，所以平流層當中高度愈高溫度愈高。中間層嘅溫度就隨住高度增加而下跌。

喺熱層嗰度，因為氣體原子吸收好多太陽輻射入面嘅短波成分，溫度隨住高度嘅增加會大幅上升。喺熱層比較高嘅部分因為空氣稀薄，溫度高啲，氣體分子會發生電離，形成等離子體，構成電離層。散逸層向外揚，愈嚟愈薄，直到磁層－地磁場同太陽風相交嘅地方。

由於熱運動現象，大氣層外面嘅一啲粒子嘅速度可以高到擺脫到地球嘅引力飛走，令到大氣嘅氣體慢慢持續噉散失到外太空嗰度。當中游離嘅氫分子質量細，所以加容易加速到擺脫到地球引力，而散失到外太空嘅速度亦都更加快。

地磁同太陽風嘅互動仲做成咗一啲好得意嘅效果。太陽風以超音速吹落磁層對住太陽嗰面，而太陽風嘅速度亦都因為噉而慢落嚟。佢哋嘅一部分動能轉換做熱能，令到佢附近嘅區域溫度升高。而喺發生磁暴嗰時，喺兩極嘅帶電粒子會沿住磁場線偏轉飄落電離層，並喺嗰度同大氣層嘅原子撞埋一齊，將佢哋激發同離子化。

呢股渦流產生嘅磁場又會跟手對導電流體嘅郁動產生一啲反作用，令到後者持續。於是導電流體嘅郁動同埋佢產生嘅磁場保持大致上穩定－地球嘅外核好似一座自己曉郁嘅發電機噉。順帶一提，呢種郁動本身係唔係完全穩定嘅。

地球會自轉，而佢嘅自轉形成咗好多自然現象，好似係日頭同夜晚噉。以太陽為定點作基準，一個自轉週期稱為一個太陽日，而地球一個太陽日平均係 86400 秒。週期嘅時長唔係固定嘅，依家地球嘅太陽日比起 19 世紀嘅略為長啲，每日大約長咗 0 至 2 SI ms 。

要計地球嘅自轉週期，可以唔用太陽作為固定恆星做基準。以固定恆星為基準，地球一個自轉週期為之一個恆星日，而根據國際地球自轉服務嘅計算，1 個恆星日等於太陽時86164.098903691 秒，即係 23 個鐘頭 56 分鐘 4.

098903691 秒。天文學上通常用平春分點做基準，計算地球嘅恆星日。用呢個計法嘅話，喺 1982 年一個恆星日係平太陽時86164.09053083288 秒－ 23 個鐘頭 56 分鐘 4.09053083288 秒。

地球同太陽之間嘅距離唔係固定嘅。喺現代，地球嘅近日點同遠日點出現嘅時間分別係每年嘅 1 月 3 號同 7 月 4 號左右。因為各種因素嘅影響，呢兩個日期會隨時間唔同，而且呢種變化有周期性－即係所謂嘅米蘭科維奇循環。

無論喺南半球定北半球，喺夏半年嗰時都係緯度愈高就愈會日長夜短，喺極圈度可能會有成日都係日頭嘅情形－即係極晝。而喺極點附近嗰頭，夏半年嗰六個月都係極晝。而喺冬半年，緯度愈高就愈日短夜長，極圈入面可以有全日都係夜晚嘅情形－即係極夜。

月球係地球唯一一個天然衛星。佢嘅直徑大約係地球嘅 1/4，結構同類地行星好似。喺太陽系嘅衛星入面，月球係衛星－行星體積比最大嘅一粒衛星。太陽嘅直徑大約係月球嘅 400 倍，但係太陽同地球嘅距離亦都大約係地月距離嘅 400 倍，所以喺地表嗰度月球同太陽望落差唔多大細－兩個天體嘅角直徑吻合，令到地球可以觀測到日全食同日環食呢啲現象。

人造衛星係由人整出嚟圍住地球轉嘅太空飛行器，有通訊同埋科研等嘅功能。根據 2015 年 9 月嘅統計，包括已經失效、現存最古老嘅美國衛星前鋒1號，全球總共有 1305 粒人造衛星，仲有 300,000 萬件太空垃圾圍住地球轉。

除咗月球同人造衛星之外，地球仲有至少 5 粒共軌小行星，其中 4 粒喺地球嘅軌道上圍住太陽運行。嬌小嘅近地小行星 2006 RH120 大約每隔廿年就會靠近地月系統一次。當佢靠近嗰陣會短暫噉走入去圍地球轉嘅軌道。

一粒行星嘅生物圈指緊喺嗰粒行星上面生活嘅所有生物嘅總體。根據對化石嘅研究，地球嘅生物圈由 35 億年前開始有。生命係點起源學界仲未有定案，但係一般都同意生物會隨時間演變－每個生命個體所持有嘅基因都有啲唔同，佢哋當中有啲比較叻生存同埋繁殖，而生存同繁殖能力勁啲嘅生物會更加能夠將自己帶嘅基因傳俾下一代，相反冇噉叻生存同繁殖嘅生物可能會餓死或者俾獵食者食咗而冇辦法將自己身上嘅基因傳俾下一代，所以每一代嘅生物身上嘅基因都會唔同咗樣，於是乎一個地域入面嘅生物嘅基因會一代一代噉變，經過幾百萬年變變吓就會變到同之前嘅生物完全唔同咗樣－呢個過程就係所謂嘅進化。

進化同對環境嘅適應好有關係，往往最適應到自己周圍環境嘅生物就係最得夠生存同繁殖嘅，所以一個地域嘅生物硬係會慢慢噉演變成啱嗰個地域嘅環境嘅樣－一個生物群系嘅特性會同佢哋嘅環境有關。喺赤道嘅熱帶雨林入面嘅生物物種極之豐富，生物多樣性好高。

地球蘊藏咗好多種嘅自然資源俾人開採。對於廿世紀嘅人嚟講好緊要嘅一種資源係化石燃料。呢種燃料係由地殼嗰度攞到嘅，包括咗煤、石油、同天然氣等。呢啲化石燃料主要係用嚟做能源同化工生產嘅原料。佢係一種不可再生能源－佢哋嘅再生速度好慢，所以唔可以靠佢哋好耐。

地球嘅土地係一種好緊要嘅資源。喺 1980 年，全球有 50.53 億公頃嘅林地，67.88 億公頃嘅草地同牧場，仲有 15.01 億公頃攞咗嚟做耕地。據估計，地球上得嗰 1/8 嘅地方喺啱人住嘅。其中地球有成 3/4 嘅表面俾海水覆蓋，得 1/4 係陸地。

靠住呢啲資源，人類係噉繁衍。截至 2011 年 10 月 31 號，地球嘅總人口去到成 70 億左右，而且預測顯示世界人口將會喺 2050 年達到 92 億人，其中喺發展中國家人口可能會升得零舍勁。預計喺 2020 年，全世界會有 60% 嘅人口住喺都市。

地球表面間唔鐘就會發生一啲災禍，包括熱帶氣旋同颱風等嘅極端天氣，同埋係板塊移動引起嘅地震同火山活動，或者山火、水災、山崩、雪崩等都會引致好多生物死亡。由 1980 到 2000 年之間，每年平均有 11800 人因為天災掛咗。

根據放射測年法嘅測量結果，太陽系大約係喺 45.6 ± 0.08 億年之前成形嘅，原生嘅地球大約喺 45.4 ± 0.04 億年前成形。一般認為，太陽嘅形成喺大約 46 億年前，嗰時一舊好大舊嘅氫分子雲嘅引力坍縮，坍縮嘅質量集中喺佢中心嗰度，而呢啲氫分子可以做核聚變嚟釋放龐大嘅光同熱能－呢團大舊嘅氫就形成咗太陽。

淨低嗰啲部份一邊旋轉一邊攤平，形成咗一大團圍住後生嘅太陽轉嘅粒子。呢團粒子遲吓就會變做行星、衛星、流星體、同其他太陽系嘅小天體－經個 1000 至 2000 萬年嘅演化，最後形成咗原生地球。初頭地球完全唔啱生物住－佢嗰時個表面恐怕係一個由岩漿組成嘅「海」。

由太古宙嗰陣開始，地球嘅表面開始冷卻凝固，形成咗硬淨嘅岩石，而火山爆發會釋放出一啲氣體，形成咗一個原始嘅大氣圈。呢個大氣圈會有水蒸氣、二氧化碳、同氮組成，水汽嘅蒸發令到地表冷卻得更加快。冷卻到噉上下，暴雨連續落咗成千上萬年，呢啲雨水灌滿咗盆地，形成咗個海。

呢場大暴雨減少咗空氣入面嘅水汽含量，仲洗走咗大氣入面好多二氧化碳。除咗噉，小行星、原行星、彗星上面嘅水同冰亦都帶咗啲水嚟地球。當時嘅太陽似乎弱過而家，但係當時大氣入面嘅温室氣體令到地球保持到一定嘅温度，個新形成嘅海應該唔會結嗮冰。

跟住落嚟，地球嘅其餘物理同化學性質開始漸漸噉成形。大約喺 35 億年前，地球有咗佢股磁場，佢幫到手令到太陽風唔會正面吹襲地球嘅大氣，令到大氣層嘅粒子冇噉容易俾太陽風吹到離開地球。地球嘅外層冷卻凝固，喺大氣層水汽嘅作用之下形成地殼。

地球係目前宇宙已知行星入面唯一能夠維持生命嘅。一般認為大約 40 億年前嘅高能化學反應產生咗能夠複製自己嘅分子，打後 5 億年就出現咗所有生命嘅共同祖先，再分化咗細菌同古菌出嚟。早期嘅生命體發展出搞光合作用嘅能力，於是有得直接利用太陽能向大氣嗰度釋放啲氧氣。

大氣度積累嘅氧氣俾太陽射嘅紫外線作用，喺上層大氣形成咗臭氧，出現咗臭氧層。早期嘅生命以原核生物嘅形態存在。由於臭氧層吸收咗太陽射落嚟嘅紫外線，陸地變到好啱生命生存，所以生命開始喺陸地上面繁衍。目前已知最早嘅生命化石證據有西澳洲砂岩入面揾到嘅 34.

距離而家大約 5.42 億年前發生咗寒武紀生命大爆發。由化石睇，嗰時地球上嘅多細胞生物種類突然之間多咗好多，包括節肢動物三葉蟲、奇蝦等。化石記錄顯示大多數嘅動物門都係喺呢個時期出現嘅。呢個時期持續咗大約 2 千萬年至 2 千 5 百萬年，導致咗大多數現代動物門嘅發散。

喺後少少嘅 5 億年前嘅奧陶紀地球有咗脊椎動物－甲冑魚。打後嘅化石記錄顯示地球又有咗幾次生物物種嘅大規模增加或者滅絕，最近嗰次係 6 千 6 百萬年前嘅白堊紀－第三紀滅絕事件，呢次事件引致咗恐龍嘅滅絕，但係一啲細隻嘅動物－當中有哺乳類－走得甩死唔去，令到地球嘅生命持續落去。

喺 15 至 45 億年之後，地球嘅轉軸傾角可能會變成 90 度噉多。據推測，地球表面嘅複雜生命發展仲算係早期，活動有得繼續去到極盛，維持大約 5 到 10 億年，不過如果大氣入面嘅氮氣冇嗮，呢個時間將會延長到成 23 億年。

地球喺遙遠未來嘅命運同太陽嘅變化緊密相連，隨住太陽核心嘅氫持續噉核聚變做氦，太陽嘅光度將會持續噉增加，喺 35 億年後會增加到廿一世紀嘅 40% 。而太陽釋放熱量嘅速度都會跟住增長。根據氣候模型，地表最後將會受到太陽輻射上升產生嘅後果－例如係個海最後會因為熱得滯汽化消失。

地球表面溫度上升又會加快無機碳循環，會降低大氣入面嘅二氧化碳含量。科學家計過條數，大約 5 至 9 億年之後，大氣入面嘅二氧化碳含量會低到得 10ppm，如果冇進化出新嘅方法，乜嘢植物都生存唔到。植物消失會令到地球嘅大氣含氧量跌，而要吸氧氣生存嘅動物會喺幾百萬年之內滅絕。

為咗了解自己住緊嗰個星球，科學界有好多領域專係研究地球嘅各方面。地圖學同地理學係同地球環境好有關係嘅學科，前者著眼喺研究同實踐整地圖，而後者研究地球上面嘅大陸、構造、居民、同埋其他相關現象。自古以嚟，地圖學同地理學一路幫手描述地球嘅各方面。

佢哋亦都刺激咗測量方面嘅發展－地圖學同地理學成日都要搞導航、仲有確定位置同方向，佢哋要發展都需要測量上嘅進步。地球科學泛指研究地球嘅物理同化學性質嘅一門科學領域，包括咗好似係地質學等嘅多個子領域。靠住佢哋，人類對自己住緊嗰粒行星嘅環境了解得愈嚟愈深。

地球上面有好多政治活動。除咗南極洲嘅一啲地區同埋沿着多瑙河西岸嘅一啲土地呢啲之外，地球嘅陸地表面冚唪唥都係俾某啲主權國家擁有嘅。截至 2015 年，成個地球總共有 193 個主權國家係聯合國會員國，除咗噉仲有兩個觀察員國，同埋 72 個屬地同埋有限承認國家。

除咗呢啲國家之外，聯合國係一個以「介入國家之間嘅糾紛從而避免武裝衝突」做目標成立嘅全球性國際組織，亦都係一個為國際法同國際外交設立嘅重要平台。如果攞到成員國嘅共識，聯合國甚至有得武裝干預一啲國際事務。

隨住科學嘅進步，人類對地球嘅睇法係噉變。初頭嗰陣，東西方嘅古人信地平說－認為地球係平嘅，人有得喺邊界嗰度跌落去。到咗公元前 6 世紀，古希臘學者畢達哥拉斯提出咗地圓說，主張地球係個波，而且喺西方學界仲得到廣泛嘅認同。

古人又曾經認為地球係宇宙嘅中心，但係後嚟嘅學者又有咗新嘅發現，改為認同地球同太陽系嘅其他星體一樣都係圍住恆星轉嘅行星。到咗 19 世紀，西人一般都認同地球唔只得嗰幾千歲，而且嗰時嘅地質學家對於地殼同化石嘅研究發現地球嘅年齡應該超過幾百萬歲。

英國數學物理學家 William Thomson 喺 1864 年用熱力學嘅方法推斷地球年齡應該喺 2000 萬歲至 4 億歲之間，呢個結論引發咗激烈嘅辯論。打後到咗廿世紀初，科學家用放射測年法測算出地球誕生時間係幾廿億年前。

到咗廿一世紀，某啲神職人員仲係好堅持對聖經等嘅經文要字面解，認為上帝喺幾千年前創造地球，但係有好多神學家都認為經文唔應該純字面解，例如係美國嘅基督徒組織 American Scientific Affiliation 就提出咗進化創造嘅觀點，認為上帝喺創造嗰陣係聰明噉設下一啲自然定律，再俾呢啲自然定律自己行並且最後創造出地球同生命，亦都有好多基督徒認為好似《創世紀》呢啲舊約聖經入面嘅內容應該當做先知受到上帝啟發而寫出嚟嘅寓言型故仔，唔應該當係歷史噉嚟解讀。

數碼鬅客衍生體裁係指由數碼鬅客衍生出嚟嘅科幻體裁，特徵係通常每種「鬅客」體裁都集中於某一個類型嘅科技－數碼鬅客集中於資訊科技，蒸氣鬅客集中講蒸氣機同相關嘅 19 世紀尾科技，而柴油鬅客集中講柴油引擎同相關嘅廿紀初科技.

如果有個完全用機械造，但喺認知同情緒等方面同人無異嘅人工智能機械人，噉佢又算唔算係一個人？即係話模控學上嘅知識引起咗科幻界對「點樣先算係一個人」呢條問題嘅思考，而改造人技術可以引致嘅後果－例如「人同機械之間條界線變得含糊不清」－就係數碼鬅客成日會探討嘅主題。

心靈係記憶同注意力等認知功能以及情緒同本能嘅總體。廿世紀嘅心靈哲學同相關領域有咗心腦同一論嘅觀點，意思即係主張腦部等同於心靈－根據最基本嘅心腦同一論，心靈嘅內容冚唪唥都同腦入面發生嘅一啲物理事件－神經細胞之間嘅訊號－有所對應，而呢一個諗法令唔少人覺得不安－如果心靈只係個腦，噉腦死係咪等同心靈會消失？

互聯網，又叫網際網絡，係一個聯繫成個世界嘅公開網絡，靠連住世界唔同嘅電腦網絡組成。全部資料傳送係靠一個標準嘅IP、用封包交換傳來傳去。互聯網係由成數百萬家用、學校用、商業用、研究所用、政府用嘅電腦網絡夾成。

喺1950年代，通訊研究者認識到需要允許喺不同電腦用戶同通訊網絡之間進行常規嘅通訊。1960年，美國國防部高等研究計劃署出於冷戰考慮建立嘅ARPA網引發咗技術進步並使佢成為互聯網發展嘅中心。1973年，ARPA網擴充功能成互聯網，第一批接入嘅有英國同挪威電腦。

不過又有學者指，靚亦明顯有啲客觀－事實表明，有好多事物都係俾多數人覺得佢哋靚嘅，噉即係表示靚唔完全係個個人睇法都唔同。美學呢個領域其中一個最重要嘅目標就係想知到底呢啲「多數人都覺得靚」嘅特性係乜，而包括畫家在內嘅藝術工作者就會用呢啲知識，務求整出俾多數人覺得係靚嘅作品。

光污染又叫做光害，係一種環境污染，係濫用室外照明造成，例如街燈、廣告招牌同大廈外牆燈光佈置等，將光線直接或間接照射上天空，大氣中嘅雲、霧、懸浮粒子同污染物將光線散射開，導致夜空被照光，因此量度夜空光度就可以反映光污染嘅情況。

順帶一提，查實恆星之間喺發乜嘢色嘅光上可以有異，熱－開氏 25,000 度左右－嘅恆星傾向射藍色嘅光，而好似太陽呢啲凍－得開氏 6,000 幾度－嘅恆星會主要射黃色嘅光，不過星星嘅色水就噉用肉眼睇好難睇得出。

數星星係好多人喺睇星嗰陣會做嘅一樣嘢。一般嚟講，喺完全冇架生嘅情況下數星星係冇可能嘅，因為星星數量太多，而且齋靠人手亦都冇方法知道邊粒星數咗邊粒未，而且暗啲嘅星星仲有可能會因為觀察者冇集中眼光而消失，睇星嘅人如果想數星星通常會帶埋星圖同望遠鏡等嘅架生，星圖會話俾睇嘅人知喺某一個地點每一個時間點天上會見到乜嘢星星同埋啲星會喺邊個位。

星座係指天球當中包含若干粒星星嘅一忽，因為嗰忽入面嗰啲星星排列嘅規律俾人覺得似某一樣事物－人、動物或者死物等－所以得名。喺古代，人造光源比較少，古人喺夜晚嗰時可以輕易噉睇星，仲會發揮佢哋嘅想像力，幫星座改名同想像呢啲星座背後嘅故仔。

例如大犬座噉，就因為俾人覺得佢嗰幾粒畫線連埋有少少似隻狗噉嘅形而得名，而古希臘人傳說話大犬座查實係獵戶座養嗰隻狗。同一個星座入面嘅星星可以相距好遠。例如天狼星係大犬座嘅一部份，但大犬座嘅星星當中有啲離天狼星成幾光年遠。

銀河嘅獨特外形自古以嚟就引起人類嘅幻想。例如中國就有牛郎織女嘅故事，相傳身為人類嘅牛郎同身為仙女嘅織女相遇並且墮入愛河，但因為人仙相戀犯天規而俾天界阻止，王母娘娘變條銀河出嚟分隔佢哋，限佢哋淨係喺每年嘅農曆七月初七先可以喺條鵲橋上面相會－呢個傳說就係傳統節日七姐誕嘅起源。

行星係圍住恆星公轉嘅天體，本身唔曉發光，但可以反射恆星照落去佢哋嗰度嘅光。一般嚟講，喺地球上會見到嘅行星淨係得太陽系嘅其餘行星－太陽系內嘅行星嘅大氣層會散射同反射陽光，呢啲反射嘅陽光有啲會射落地球嗰度，俾地表嘅人睇到，而且有陣時呢啲行星嘅衛星會因為喺行星嘅影像上留低陰影而可以用望遠鏡觀察得到。

古希臘人同古羅馬人嘅信仰入面有對夜空作出各種幻想。古希臘人往往將夜空當中嘅天體當成眾神嘅象徵，例如好大粒嘅木星就俾古希臘人視為眾神之首宙斯嘅代表，而各星座喺希臘神話入面都有相關嘅故仔，例子有上面提到嘅獵戶座同大犬座之間嘅主人寵物關係噉。

後嚟牛郎得到老牛指點，搵到下凡仙女沖涼同玩嘅地方，佢同咁啱下凡玩嘅織女邂逅，兩人墮入愛河，後嚟仲生埋對龍鳳胎。但因為人仙相戀犯天規，織女俾神仙扚返去天界。深愛老婆嘅牛郎靠老牛嘅力量上天界搵織女，王母娘娘用佢頭上嘅銀簪變條銀河出嚟擋佢嘅去路，但天上嘅喜鵲俾牛郎嘅愛情感動咗，化作鵲橋，等牛郎可以跨過銀河同織女團聚。

東京都總面積有2193平方公里，包括23個特別區，26個市，5個町和8個村，同周圍嘅千葉縣、神奈川縣、埼玉縣三個縣構成「首都圈」。東京都目前大概有1403萬人口，成個東京都會區總人口有成3727萬，係全球最大嘅都會區。

原則上，奇幻唔一定要涉及魔法同相關橋段，不過會俾人歸類做奇幻嘅作品多數都有魔法作為故事元素嘅一部份。好似係歐洲嘅童話故事就充滿咗魔法元素，情節會涉及仙子等現實世界當中冇嘅事物，而廿世紀初嘅《魔戒》以及《魔幻王國》等奇幻作品嘅情節就講到有無邊法力嘅戒指同埋用黑暗魔法嘅邪惡大魔王。

因為要做到可信同內部一致，奇幻文學界有所謂嘅魔法系統概念，一個魔法系統係指故仔涉及魔法元素嘅奇幻作品當中對「魔法點運作」嘅描述，即係「啲魔法做到啲乜嘢效果」、「啲魔法係邊啲人用得到」以及「啲魔法嘅力量有乜嘢限制」等問題嘅答案，令個故仔有理可循，例如《哈利波特》就花咗唔少篇幅講哈利仔喺魔法學校學魔法，呢啲情節得意之餘，仲會間接話俾讀者觀眾知「哈利波特世界裏面嘅魔法係點運作嘅」，而打後情節當中發生嘅事唔會同呢啲法則有所矛盾。

不過事實上，有一啲故仔會結合兩個體裁－同時運用奇幻上常見嘅橋段同科幻上常見嘅橋段，而且兩者比例相約，令成個故仔處於科幻同奇幻之間。另一方面亦都有人主張，好多「軟」得滯嘅科幻作品喺科學上極唔準確，所以可以當成「設喺虛構世界」－即係實際上應該被歸類做科學奇幻。

一般認為，最早算得上係現代奇幻故仔嘅係蘇格蘭作家佐治麥當勞喺 19 世紀中寫嘅作品，當時佐治麥當勞寫小說，內容講成年男女喺仙子嘅影響下追求愛情，而《魔幻王國》作者魯益師等多位廿世紀奇幻作家都認自己受過佢嘅影響。

歐洲，全名歐羅巴洲，傳統上，算係地球嘅七大洲之一。雖然多數叫做大洲，但其實係同亞洲連埋嘅一整塊大陸，叫歐亞大陸。所謂歐洲純綷係政治角度嘅分野。地理上嚟講，歐洲係一個喺歐亞大陸西邊嘅半島，或者叫次大陸。

歐洲，尤其係古希臘，係西方文化嘅發源地。16世紀開始歐洲多個國控制咗世界多個地方。歐洲亦係兩次世界大戰嘅主要戰場，亦令歐洲喺世界嘅影響力俾美國同埋蘇聯取代。冷戰期間歐洲俾鐵幕分開東西兩邊，分別由華沙公約組織同埋北大西洋公約組織影響。

打仗，漢語書面語戰爭，係兩大大班或以上嘅人嘅武力衝突，呢班人通常同屬一個族，社群，國家。呢種武力衝突係有組織嘅、有策略嘅軍事活動。目的係奪得土地、資源、為咗滿足個人野心、欲望等。後果就係好多好多人死傷同破壞。

宮崎駿喺東京都文京區出世，細個就鍾意畫漫畫同發白日夢。曾經讀過杉並區立永福小學校、杉並區立大宮中學校、東京都立豐多摩高等學校。喺學習院大學政治同經濟部畢業之後，就參加咗東映動畫。1965年10月同佢老婆太田朱美結婚，生咗兩個仔。

響1963年到1971年，宮崎駿曾經喺東映動畫公司做。1984年4月，佢同佢老婆創立咗個「雙人」個人事務所。2001年10月1號，三鷹之森知步里美術館正式開張，代表住佢思想藝術嘅夢想國。2003年4月10號美國《時代雜誌》發表「亞洲英雄二十人」，有兩個日本人上咗榜，佢係其中之一。

1999年佢話將會減少製作，謠言就話佢個意思係退休。不過2001年出咗《千與千尋》之後，冇乜人再謠言佢退咗休，而佢而家開始攪改編劇多。佢最近嘅作品係《哈爾移動城堡》。宮崎駿嘅動畫新作「崖上的波兒」，2008年夏天喺日本上畫。

上述嘅過程會係噉不斷重複，直至手上嘅理論做得到完全準確嘅預測為止－於是乎生物學就有持續嘅發展，做到愈嚟愈準確嘅預測。到咗現代，生物學經已有完整嘅理論體系，有多個理論解釋生命嘅本質，而呢啲理論每個都閒閒地俾生物學家驗證過上百次－好經得起考驗，所以學界一般認為，呢啲理論係有返咁上下正確嘅模型－能夠充分噉描述現實。